સવારના સાત વાગી ગયેલા. રાજીબહેને અમારા માટે રોટલી બનાવી દીધેલી તેની સાથે અથાણું હતું તો ચા પણ તૈયાર હતી, સવારે દોહેલુ હુંફાળુ દૂધ પણ હતું. અમે એ બધાંને ન્યાય આપ્યો, રાજીબહેન અને આતાભાઈની સાથે ફોટા પડાવ્યા. ગાડીના ટાયરને એક અન્ય વાહનમાં બહાર મોકલવાની વ્યવસ્થા થઈ ગયેલી, પણ ટાયરને પાછા આવવામાં બે-એક કલાક લાગી જવાના હતાં. અમે પાસેના નેસ તરફ ચાલ્યા, ત્યાંથી પણ ગોવાળો અને પશુઓ રવાના થઈ ગયેલા, જો કે સદભાગ્યે અમારી સાથે કામ કરતા એક મિત્ર ત્યાં અમને મળી ગયા, એ પીપાવાવમાં ડ્રાઈવરનું કામ કરતાં.